הילה חדד-חמלניק

הילה חדד-חמלניק (נולדה ב-3 במרץ 1984) היא מהנדסת חלל ואווירונאוטיקה אשר כיהנה כמנכ"לית משרד החדשנות, המדע והטכנולוגיה. קודם לכן שימשה כסמנכ"לית אסטרטגיה וחדשנות בחברת נתיבי ישראל.

ביוגרפיה
הילה חדד-חמלניק נולדה ב-1984 בקריית עקרון. למדה באורט רחובות. ב-2002 החלה לימודי תואר ראשון בטכניון במסלול הנדסת חלל ואווירונאוטיקה, במסגרת העתודה האקדמית, וב-2006 סיימה אותם בהצטיינות. היא שירתה בחיל האוויר ביחידת ניסוי טילים וניהלה שם פרויקטים שונים, לאחר מכן המשיכה כקצינה מטעם חיל האוויר במפא"ת והייתה חברה בצוות פיתוח מערכות כיפת ברזל וחץ 3.

ב-2007–2009 למדה לתואר בלימודי דיפלומטיה מאוניברסיטת תל אביב ולאחר מכן המשיכה לתואר שני במנהל עסקים גם הוא באוניברסיטת תל אביב. ב-2014 החלה ללמוד תואר שני נוסף במדיניות ציבורית וממשל מהאוניברסיטה העברית בירושלים, במסגרת המחזור השלישי של צוערים לשירות המדינה. סיימה את התואר ב-2016.

באפריל 2016 עברה למשרד התחבורה, שבו שימשה כראש מינהלת פרויקטי תשתיות לאומיות. בין היתר שימשה ראש מינהלת נתיבי ישראל במסגרתה הובילה קידום וביצוע של פרויקטים בהיקף של 27 מיליארד ש"ח, שכללו את מסילת העמק, מסילת עכו-כרמיאל, כביש 6 חוצה צפון, מסילת הרכבת המהירה לירושלים וחשמול מסילות הרכבת.

ב-2019 נבחרה לאחת מ-40 הצעירים המשפיעים של העיתון "TheMarker".

בשנת 2020 מונתה לסמנכ"לית אסטרטגיה וחדשנות בחברת נתיבי ישראל.

ב-14 באוקטובר 2021 נכנסה לתפקידה כמנכ"לית משרד החדשנות, המדע והטכנולוגיה תחת השרה אורית פרקש-הכהן. בינואר 2023 הודיעה על רצונה לסיים את תפקידה במסגרת חילופי הממשלה. באפריל 2023 מונתה ליושבת ראש פעילה של חברת דוטס — חברת אגריטק ישראלית שעוסקת בתחום הטכנולוגיה החקלאית.

באוקטובר 2023, בעקבות מלחמת חרבות ברזל הקימה, יחד עם אהוד שניאורסון ואיציק פרנפס, קרן הון סיכון בשם SAFEDOME, שתתמקד בהשקעות קטנות בחברות הזנק בתחילת דרכן, כדי לסייע להן בתקופת המלחמה.

חדד-חמלניק נשואה ללירון ולהם שלושה ילדים. היא מתגוררת ביישוב כרמית שבצפון הנגב.

קישורים חיצוניים

 הילה חדד חמלניק, ראש חטיבת החדשנות והאסטרטגיה בנתיבי ישראל - על חדשנות וטכנולוגיה בשירות התחבורה, באתר "יוטיוב"
 יניב הלפרין, הילה חדד-חמלניק תמונה למנכ"לית משרד המדע והטכנולוגיה, "אנשים ומחשבים", 14 באוקטובר 2021
 

 יזמות בתקופת משבר- פאנל בהשתתפות הילה חדד חמלניק, יזהר שי, פרופ' פרץ לביא ובהנחיית אורלי שואבי - אירוע מיוחד לבוגרי הטכניון

הערות שוליים

מהנדסי אווירונאוטיקה ישראלים
בוגרי הטכניון - מכון טכנולוגי לישראל
עובדי משרד התחבורה
בוגרי תיכון אורט רחובות
בוגרי אוניברסיטת תל אביב
מנכ"לי משרד המדע והטכנולוגיה
מנכ"ליות משרדי ממשלת ישראל
בוגרי העתודה האקדמית
בוגרות העתודה האקדמית
בוגרות הטכניון - מכון טכנולוגי לישראל
בוגרות אוניברסיטת תל אביב
חיילי חיל האוויר הישראלי
חיילות חיל האוויר הישראלי
מנהלות ישראליות
מנהלים ישראלים
דירקטוריות ישראליות
דירקטורים ישראלים
ישראלים שנולדו ב-1984